b"\n_START_ARTICLE_\nOct\xc3\xa0via Menor\n_START_SECTION_\nInfantesa\n_START_PARAGRAPH_\nOct\xc3\xa0via era l'\xc3\xbanica filla que va tenir Gai Octavi en el seu segon matrimoni, amb Atia Balba Caesonia, neboda de Juli C\xc3\xa8sar. Era, per tant, l'\xc3\xbanica germana que va tenir August. Va n\xc3\xa9ixer a Nola l'any 69\xc2\xa0aC, deu anys despr\xc3\xa9s el seu pare, un senador i governador, va morir, i la seva mare es va tornar a casar amb Luci Marci Filip, que poc despr\xc3\xa9s va ser c\xc3\xb2nsol i va viure fins a avan\xc3\xa7ada edat. Oct\xc3\xa0via va passar la infantesa viatjant en companyia dels seus pares.\n_START_SECTION_\nPrimer matrimoni\n_START_PARAGRAPH_\nAbans de l'any 54\xc2\xa0aC el seu padrastre li va arranjar el matrimoni amb Gai Claudi Marcel Major, c\xc3\xb2nsol el 50\xc2\xa0aC. Juli C\xc3\xa8sar, el seu oncle, la va fer divorciar de Marcel perqu\xc3\xa8 la volia casar amb Gneu Pompeu, que acabava d'enviudar de J\xc3\xbalia, la filla de Juli C\xc3\xa8sar, per\xc3\xb2 Pompeu va declinar l'oferiment._NEWLINE_Marcel era amic de Cicer\xc3\xb3 i inicialment un oponent de Juli C\xc3\xa8sar, per\xc3\xb2 malgrat tot no va lluitar contra l'oncle de la seva esposa._NEWLINE_Despr\xc3\xa9s de la Batalla de Fars\xc3\xa0lia l'any 48\xc2\xa0aC Oct\xc3\xa0via va obtenir el perd\xc3\xb3 de Marcel, amb qui va viure pac\xc3\xadficament fins a l'assassinat de Juli C\xc3\xa8sar el 44\xc2\xa0aC. Havien tingut dues filles: Cl\xc3\xa0udia Marcel\xc2\xb7la Major i Cl\xc3\xa0udia Marcel\xc2\xb7la Menor. Marcel va morir l'any 41\xc2\xa0aC quasi al mateix temps que F\xc3\xbalvia, la dona de Marc Antoni i la reconciliaci\xc3\xb3 entre aquest i Octavi (August) es va cimentar en l'enlla\xc3\xa7 del triumvir amb Oct\xc3\xa0via, que estava prenyada del seu primer marit i es va poder casar en aquestes condicions per un decret del senat. Aquest tercer fill del primer matrimoni es va dir Marc Claudi Marcel.\n_START_SECTION_\nSegon matrimoni\n_START_PARAGRAPH_\nEl seu germ\xc3\xa0 Octavi (August) l'estimava molt i Oct\xc3\xa0via tenia totes les virtuts de les grans dames romanes a m\xc3\xa9s a m\xc3\xa9s de bellesa. Oct\xc3\xa0via i Marc Antoni es van casar a l'octubre de l'any 40\xc2\xa0aC i s'esperava que aquest matrimoni serviria per a refor\xc3\xa7ar els lla\xc3\xa7os d'amistat entre Octavi i Marc Antoni en el recent encetat triumvirat. Durant uns anys el matrimoni amb Marc Antoni va funcionar for\xc3\xa7a b\xc3\xa9, van viure a Atenes i van tenir dues filles: Ant\xc3\xb2nia Major i Ant\xc3\xb2nia Menor. Per\xc3\xb2 el triumvir se'n va cansar cap a l'any 36\xc2\xa0aC i quan va anar a l'Orient per la guerra contra els parts es va ajuntar altra vegada amb Cle\xc3\xb2patra, de qui ja havia estat amant. El 35\xc2\xa0aC Oct\xc3\xa0via va enviar soldats i diners al seu marit per la seva guerra contra el rei Artavasdes III d'Arm\xc3\xa8nia. Octavi (August), com a germ\xc3\xa0, li va ordenar sortir de casa del seu marit i anar a viure a la seva casa, per\xc3\xb2 ella s'hi va negar. Va educar els fills de Marc Antoni i F\xc3\xbalvia com els seus propis fills, per\xc3\xb2 ni aix\xc3\xb2 va conv\xc3\xa8ncer el triumvir, que s'havia convertit en esclau de l'amor de Cle\xc3\xb2patra. El 32\xc2\xa0aC, en esclatar la guerra, va enviar els papers del divorci a la seva dona. Encara despr\xc3\xa9s de la mort del triumvir, Oct\xc3\xa0via seguia lleial a la seva mem\xc3\xb2ria i va educar els fills que havia tingut amb Cle\xc3\xb2patra.\n_START_SECTION_\nViudetat\n_START_PARAGRAPH_\nEn enviudar de Marc Antoni, se'n va anar a viure amb el seu germ\xc3\xa0. Aquest s'estimava molt el seu nebot Marc Marcel, per\xc3\xb2 no el va adoptar, tot i que s'esperava que seria el seu hereu. Marc Marcel va morir inesperadament d'una malaltia l'any 23\xc2\xa0aC. En mem\xc3\xb2ria seva, Octavi va posar nom a un teatre, el Teatre de Marcel. De les dues filles d'Oct\xc3\xa0via i Marcel, una es va casar amb Marc Vipsani Agripa i despr\xc3\xa9s amb Juli Antoni. De les dues filles de Marc Antoni, una es va casar amb Luci Domici Aenobarb i va ser l'\xc3\xa0via de Ner\xc3\xb3, i l'altra es va casar amb Drus Major (germ\xc3\xa0 de Tiberi) i va ser la mare de l'emperador Claudi i \xc3\xa0via de Cal\xc3\xadgula._NEWLINE_Segons Eli Donat, bi\xc3\xb2graf de Virgili, el poeta va ser convidat a casa d'Octavi a llegir en veu alta l'Eneida. Virgili va triar tres cap\xc3\xadtols del llibre, el segon, el quart i el sis\xc3\xa8. En aquest darrer, quan va sortir el nom de Marcel, Oct\xc3\xa0via es va desmaiar, ja que deia que li venia a la mem\xc3\xb2ria el seu fill difunt. Sembla que no es va recuperar mai del dolor per la seva p\xc3\xa8rdua.\n_START_SECTION_\nMort d'Oct\xc3\xa0via\n_START_PARAGRAPH_\nVa morir l'11\xc2\xa0aC. August va llegir l'oraci\xc3\xb3 f\xc3\xbanebre i es van fer uns funerals solemnes. Anys m\xc3\xa9s tard el seu germ\xc3\xa0 li va fer un monument en la seva mem\xc3\xb2ria, anomenat Porticus Octaviae."